  Виталий Пронин «Лесная странаын» удмурт пиналъёс но шутэтско.«Калык контроль» проектэ пыриськисьёс сак чакласа возё дунъёслэсь будэмзэс, улон-вылонлэсь ӟечлыксэ. Проектлэн кураторез - Кун Кенешлэн Тӧроез Владимир Невоструев.«Калык контроль» эскериз Иж котырысь нылпи лагерьёслэсь но санаторийёслэсь ужамзэс. Иж сьӧрысь лагерьёсын шутэтскыны туэ 16 сюрс 500 куриськон гожтэмын вал. Но дышетонъя но наукая министрлэн воштӥсез Зоя Суворова верамъя, 13 сюрс пиналлы гинэ путёвка сюриз. Шаерамы уен-нуналэн ужа 19 лагерь гинэ. Таос пӧлысь 8-эз кунлэн но муниципалитетлэн лыдъяське, мукетъёсыз частникъёс киын.Зэм, уноез лагерьёс воксё вужесь ни. Кылсярысь, «Лесная страна» 5 ар ӵоже нокинлы кулэ ӧй вал, «Ижсталь» завод сое воксё аналтӥз. 2011-тӥ арын гинэ сое выльысь усьтыны луиз. Директорез Сергей Фёдоров верамъя, вӧлдэтъёс но, выжъёс но копак сисьмемын ни вал. Корпусъёсты быдэсак тупатъяно луиз. Туннэ татын шуныт, душевой кабинкаос лэсьтэмын, клубзы, сиськон сэрегзы туала каремын.- Ӵыж-выль лагерь пуктыны туала арын туж шуг. Но вужъёссэ тупатъяса-паськытатыса, выль интыос кылдытыны луэ, - шуэ Зоя Суворова. - Эшшо умойгес луысал, лагерьёс толэн-гужемен ужасалзы ке. Соку лагерь тол ӵоже пурысьтаса ӧй сылысал.«Лесная странаын» удмурт пиналъёс но шутэтско. Уноез соос пӧлысь - Ижысь К. Герд нимо гимназиысь нылъёс но пиос. Паша Ленцов тани кыкетӥ гужемзэ татын ял каре ни. Кияса ёросысь Уддяди гуртаз бертэм интые, лагере мынӥз. Татын туж кельше, шуэ. Лагерьын удмурт кылме но волятӥсько, пе. Ӵапак татын уго шутэтско анай кылэн, шаермылэн историеныз тунсыкъяськисьёс. Ужрадъёссы удмурт кылын мыно.Выль корпусъёс кылдӥзы ке, уногес удмурт пиналъёс отын шутэтскыны быгатозы.Шаерамы пиналъёсты эмъянъя 9 санаторий ужа. Ваньзылэн сямен паськытатӥськемзы потэ. Кылсярысь, «Изумрудный» лагерьын 1 смена ӵоже 51 пинал сяна шутэтскыны уг быгаты - койкаос уг тырмо.- Матысь дыре чакласько «Ёлочка» лагере вуылыны. Отчы выль корпусъёс ӝутон вылысь бадӟым коньдон кулэ. Туннэ нылпиослэсь шутэтсконзэс радъян - валтӥсез ужпум, - шуэ Владимир Варламов.Елена Сараматова Теги: Нылпиос удмурт ужпум  